Bubių herbas (Šiauliai)

Bubių herbas – Bubių kaimo ir seniūnijos (Šiaulių rajono savivaldybė) heraldinis simbolis.

Aprašas

Auksiniame herbinio skydo lauke juodas kurtinys su raudona kakta.

Istorija 

Pirmą kartą Bubių vardas rašytiniuose šaltiniuose minimas 1566 m., nors šalia esantis Bubių piliakalnis rodo, jog čia gyventa ir anksčiau.

Į pietvakarius nuo Bubių yra didelis Bubių-Padubysio miškų masyvas, kuriame gausu žvėrių ir paukščių. Pagal vieną legendą, senovėje Bubių gyvenvietę supo didžiuliai miškai su daugybe kurtinių, nuo kurių nuolatinio bubėjimo ir kilęs miestelio vardas. Kita legenda pasakoja, jog vardas kilęs iš miškuose gyvenusių ir žmones gąsdinusių baubų.

Bubiai istorinio herbo neturėjo, todėl nutarta jame pavaizduoti kurtinį. Taip norėta susieti vietovės vardą su legendomis. Bubių herbas patvirtintas Lietuvos Prezidento 2000 m. kovo 23 d. Etalono autorius – dailininkas Rolandas Rimkūnas.

Šaltiniai 

Bubiai
2000 m. patvirtinti Lietuvos gyvenviečių herbai
Šiaulių rajono savivaldybės gyvenviečių herbai